text: Fredericia henter ny direktør hos naboen
  26 januar 2011 kl. 08.51
  Fredericia Kommune henter ny direktør for Pleje, sundhed og arbejdsmarked i nabo-kommunen Vejle.
  Valget faldt på Karen Heebøll, der kommer fra en stilling som Senior- og sundhedsdirektør i Vejle Kommune, hvor hun har haft ansvaret for ældre- og sundhedsområdet med ca. 1.900 ansatte og et årsbudget på 1 milliard kroner.
  Som Senior- og sundhedsdirektør i Vejle Kommune har Karen Heebøll haft det overordnede ansvar for både organisation og økonomi, ligesom hun har stået i spidsen for udviklingen indenfor seniorområdet. Tilbage i 2004 var Karen Heebøll en del af den overordnede ledelse for fusion og reorganisering indenfor velfærdsområdet, da Vejle Kommune fusionerede med Børkop, Give, Egtved og Jelling kommune.
  Karen Heebøll, 43 år, er gift, har tre børn og bor i Middelfart. Senest den 1. maj 2011 tiltræder hun stillingen som Direktør for Pleje, sundhed og arbejdsmarked i Fredericia Kommune.
  